Katër vende evropiane përpiqen të ndalojnë spekulimet në bursa
Veç ndalimit të shitjeve të shkurtra zyrtarët paralajmëruan kundër përhapjes së thashethemeve me qëllim përfitimi
Ndalimi nga ESMA i shitjeve të shkurtra, një formë spekulimi në tregun e aksioneve, duket se pati një farë ndikimi pozitiv mbi bursat e sotme evropiane, por ekonomistët theksuan se përmirësimi ishte shumë i brishtë. Ndalimi i shitjeve të shkurtra u njoftua mbrëmë vonë. Zyrtarët paralajmëruan gjithashtu kundër përhapjes së thashethemeve me qëllim përfitimi. Me shitjen e shkurtër, tregtari i bursës përpiqet të nxjerrë fitim duke shpresuar në rënien e vlerës së çmimit. Kjo praktikë është fajësuar se ndikon në paqëndrueshmërinë e tregut. Rregullatori i tregut francez, AMF, njoftoi se do të ndalojë për 15 ditë praktikën e ashtuquajtur shitje e shkurtër për 11 aksione, duke përfshirë ato të bankave Societe Generale, BNP Paribas dhe Credit Agricole. Por disa ekspertë thanë se masa të tilla në fakt ndikojnë në krijimin e një ndjenje pasigurie. Dominique Dequidt, menaxher fondi i firmës KBL Richelieu tha se tregtarët e bursës do të gjejnë mënyra për ta anashkaluar ndalimin. Lajmi se rritja ekonomike në Francë u ndal në tremujorin e dytë mund të ngrejë shqetësime se ekonomia evropiane po ndikohet nga kriza e borxhit që ka goditur një numër vendesh dhe ka krijuar përshtjellim në tregjet. Ministri francez i financave, Fransua Baruan bëri sot një përpjekje tjetër për ta paraqitur në dritë pozitive gjendjen: " tha zoti Baruan në një intervistë. Ai tha se qeveria nuk ka hequr dorë nga objektivi i saj për uljen e deficitit pavarësisht rritjes së ulët. Banka qendrore franceze tha këtë javë se ekonomia pritet të rritet vetëm 0.2 për qind në tremujorin e tretë.